Opklaring i flere sager om tøjtyverier kan være på trapperne. Fire mænd blev i weekenden fremstillet i grundlovsforhør sigtet for fire forhold - en blev fængslet. Opdateret klokken 15:02.

Den seneste måned har nordjyske forretninger været slemt plaget af indbrud og tyverier af blandt andet dyrt mærketøj fra især sportsforretninger. Og nu er politiet måske nærmere en opklaring af de mange sager. Fire unge mænd er blevet anholdt og fremstillet i grundlovsforhør i weekenden sigtet for fire indbrud, hvor der er blevet stjålet tøj og brugskunst. Det er gået ud over Sportsmaster i Hirtshals, en tøjforretning i Frederikshavn, og to gange har Imerco i Fjerritslev ifølge anklageskriftet haft de fire unge mænd på besøg. Alle indbrud er sket i løbet af december måned. Ved grundlovsforhøret, der blev holdt for lukkede døre, blev den ene af de fire mænd varetægtsfængslet i fire uger. Det oplyser politiadvokat Mette Berthelsen Haugen.